Saymi Jerusalencho tag waquin runacuna quiquinpura parlar niyargan:
“¿Manacu cay runataga ashiycäyan wanusiyänanpä?
Asca runacunapa naupancho yachasiptinpis ¿imanirtä autoridäcuna upälacuyan?
¿Autoridäcunapis Tayta Dios cachamushgan Cristo cashgantasurä yarpaycäyan?
Manami payga Tayta Dios cachamushgan Cristusu canman.
Musyansimi may marcapita pay cashgantapis.
Tayta Dios cachamushgan Cristo shamuptenga manami pipis musyangapäsu maypita cashgantapis.”
Runacuna sayno parlaycäyashgantami templo patiucho yachasishgan höra Jesús wiyargan.
Saymi nergan:
“Gamcuna manami rasunpaypasu musyayanqui maypita shamushgätapis.
Manami quiquëpa munayläpitasu cay pasaman shamushcä,
sinöga Tayta Dios cachamaptinmi shamushcä.
Tayta Diospita shamush carmi noga musyä pay imano cashgantapis.”
Sayno niptinmi waquin runacuna rabiacuyashpan Jesusta prësu sarisiyta munayargan.
Isanga prësu sariyargansu höran manarä captinmi.
Sayno captinpis ascagmi criyiyargan Tayta Dios cachamushgan Cristo cashganta.
Saymi paycuna niyargan:
“Milagrucunata rurashganta ricarmi criyinsi Tayta Dios cachamushgan Cristo cashganta.”
Runacuna Jesuspa favornin sayno nicäyashganta wiyaycurmi fariseo runacunawan mandag cüracuna cachayargan templo täpag wardiacunata Jesusta prësu sariyämunanpä.
Prësu saregcuna chäyänanpäga Jesús caynömi yachaycäsergan:
“Gamcunawanga manami asca watasu caycäshäpä.
Nogaga cachamagnë Taytä cagmanmi cuticushäpä.
Ashiyämashpayquipis manami tariyämanquipäsu.
Noga aywashgä cagmanga manami aywayta camäpacuyanquipäsu.”
Jesús sayno niptinmi Israel runacunapa autoridänincuna quiquinpura parlar niyargan:
“Mana tarinansipäga ¿mayparä aywaconga?
¿Juclä nacioncho tag marca mayinsicunamansurä aywanga Diosta mana criyegcunata yachasinanpä?
¿Imanirtä ashirpis mana tarinansipä cashganta nicämansi?
¿Imanirtä pay aywashgan cagman chayta mana camäpacunansipä cashganta nicämansi?”
Ramäda fiestacho día junagmi lapan runacuna wiyayänanpä Jesús nergan:
“Segaypa yacunaypanörä Tayta Diospa maquincho cawayta munag cäga nogata chasquicayämäsun.
Tayta Diosninsipa palabrancho nishgannöpis pucyupita chuya yacuta upur cushicushgannömi chasquicamagcunapis fiyupa cushicuyangapä.”
Sayno nishpanmi Jesús tantyasergan runacunapa shonguncho Santu Espíritu cananpä cashganta.
Say wisanga Santu Espíritu manami chämorganräsu.
Gloriaman Jesús cuticuptinrämi payta chasquicogcunaman Santu Espíritu shamorgan.
Jesús sayno nishganta wiyaycurmi saycho cag waquin runacuna niyargan:
“Moisés nishganno shamunanpä cag profëta imacher payga caycan.”
Waquin runacuna niyargan:
“Paytami Tayta Dios cachamush salvamänansipä.”
Y waquinnami niyargan:
“Galilea runa caycarga ¿imanöpatä payga Tayta Dios cachamushgan Cristo canman?
Tayta Diosninsipa palabranchöga nican mandag rey David castapita Cristo yurinanpä cashgantami.
Saynöpis nican Belenchörä yurinanpä cashgantami.
Belencho mana yurish carga manami payga salvamagninsi Cristo canmansu.”
Sayno nirmi waquenga Jesuspa contran parlayargan y waquinnami favornin sharcuyargan.
Chasquicuyta mana munarmi waquincuna prësu sariyta munayargan.
Sayno munarpis manami sariyargansu.
Saypitami templo täpag wardiacuna cuticuyargan mandag cüracunawan fariseo runacuna caycäyashgan cagman.
Cutiycuyaptinmi tapuyargan:
“¿Imanirtä Jesusta prësu apayämushcanquisu?”
nir.
Sayno tapuyaptinmi wardiacuna niyargan:
“¡Pay parlashgantanöga manami imaypis wiyayashcäsu!”
Sayno niyaptinmi fariseo runacuna niyargan:
“¿Gamcunatapis criyisiyäshushcanquicu Tayta Dios cachamushgan Cristo cashganta?
Say runataga manami maygan autoridäcunapis ni fariseo runacunapis criyiyansu Tayta Dios cachamushgan Cristo cashganta.
Mana yachag runacunalami paytaga criyiyan.
¡Say runacunaga manami musyayansu maycho sengan cashgantapis!”
Sayno niyaptinmi Nicodemo nergan:
“Leyninsicuna nishgannöpis puntata quiquin parlashgantarä wiyashun imano cashgantapis ninansipäga.”
(Nicodemoga cargan fariseo runami.
Paymi naupata Jesús cagman aywargan paywan parlananpä.)
Saymi paycuna niyargan:
“¿Gampis paypa marca mayincu caycanqui favornin sharcunayquipä?
¡Tayta Diosninsipa palabranchöpis manami imaypis nimansisu Galileapita profëta cananpä cashganta!”
[Saypitanami wayincunapana lapan cuticuyargan.